b'\n_START_ARTICLE_\nMosor\n_START_SECTION_\nKlima\n_START_PARAGRAPH_\nS obzirom na visinu od preko 1000 m Mosor ima planinsku klimu.\n_START_SECTION_\nBiljni svijet\n_START_PARAGRAPH_\nBiljni svijet Mosora dijeli se u nekoliko pojaseva. Na podno\xc5\xbeju nalazimo mediteranske kulture i zimzelenu vegetaciju (zelenika, trslja, \xc5\xbeuka, mirta, smrika, businj). Do visine 1000 m prostire se pojas bijeli graba, u kojem rastu i hrast medunac, crni jasen, maklen, ra\xc5\xa1eljka, smrdljika i drijen. Najvi\xc5\xa1i je pojas bijeloga graba, koji se\xc5\xbee do vrhova Mosora, a sadr\xc5\xbei i bijeli jasen, tisu, gorski javor, mu\xc5\xa1mulicu, mokljavi likovac, planinski brijest. Biljni plast je kr\xc5\xbeljav, a u vi\xc5\xa1im predjelima vide se tek ostaci \xc5\xa1uma. Svojim mirisom goletima posebnu \xc4\x8dar daju kadulja, smilje i pelin.\n_START_SECTION_\n\xc5\xbdivotinjski svijet\n_START_PARAGRAPH_\n\xc5\xbdivotinjski svijet na Mosoru je raznolik. Nekoliko neo\xc4\x8dekivanih pronalazaka je na\xc4\x91eno na Mosoru, kao \xc5\xa1to su \xc4\x8dovje\xc4\x8dja ribica (Proteus anguinus), koja je prona\xc4\x91ena 1979. godine u \xc4\x90uderinoj jami kod Dugopolja, te endemska mosorska gu\xc5\xa1terica (Lacerta mosorensis Kolombatovi\xc4\x87) koja \xc5\xbeivi na vi\xc5\xa1im predjelima._NEWLINE_Brojne su zmije i gu\xc5\xa1teri kao o\xc5\xa1troglava gu\xc5\xa1terica, pomorska gu\xc5\xa1terica, obi\xc4\x8dni zelemba\xc4\x87, zidna tarantela, sme\xc4\x91i blavor, pepeljasti poskok, \xc5\xa1arulja, ljuta crnokapica, obi\xc4\x8dni modra\xc5\xa1, pjegava crvenkapica, \xc5\xa1ara poljarica i bjelou\xc5\xa1ka_NEWLINE_Od relativno malog broja vodozemaca tu se mogu na\xc4\x87i siva gubavica (Bombina variegata) te pjegavi da\xc5\xbedevnjak,samo i uvijek blizu vode._NEWLINE_Od glodavaca tu se mo\xc5\xbee na\xc4\x87i: mi\xc5\xa1 stjenar, \xc5\xa1umski mi\xc5\xa1, puh i sme\xc4\x91asta rovka. _NEWLINE_Od divlja\xc4\x8di na Mosoru \xc5\xbeivi zec, jazavac, tvor, lisica, lasica, kuna, vuk, divlja svinja, muflon i divokoza._NEWLINE_Brojne su i pti\xc4\x8dje vrste kao \xc5\xa1to su jarebica kamenjarka, fazan, galica \xc4\x8dolica, gavran, sovoljuga buljina, sokol, jastreb, orao zmijar.'